Жан дьо Лафонтен
Лъвът и плъхът

Превод от френски: Бойко Ламбовски, 2003

chitanka.info

Докато можеш, помогни на ближния в бедата;

и малкия не пренебрегвай, защото идва ден,

когато той за кратко става и нужен, и ценен.

        Така стоят нещата:

        Веднъж пред Лъв един

изскочил малък Плъх, съвсем обезумял от страх.

Но царственият и зъбат пустинен исполин

го пуснал много благородно да си върви у тях.

        Макар и не за вяра,

        но случаят докара

        пред гибел и Лъва;

бе с мрежи си съоръжил един ловец капана…

        И хоп — Лъвът се хвана —

ни рев, ни нокти могат там да те отърват.

Дотича бързо Плъхът и мрежите прегриза —

презреният направи услуга на Лъва!

        С търпение — излиза —

        надвива се гнева.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.